สศช.คาดเศรษฐกิจปี 2556 โต 5.5%
สศช.เชื่อปี56เศรษฐกิจโตเกิน 5.5% โลกดีต่อเนื่องลงทุนในประเทศแกร่ง มองส่งออกโต 12% ครม.ห่วงสะดุดกลางทาง
2 ม.ค. 2556

สศช.เชื่อปี56เศรษฐกิจโตเกิน 5.5% โลกดีต่อเนื่องลงทุนในประเทศแกร่ง มองส่งออกโต 12% ครม.ห่วงสะดุดกลางทาง
นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยว่า เศรษฐกิจไทยปี 2556 มีโอกาสขยายตัวสูงกว่า 5.5% เนื่องจากเศรษฐกิจโลกขยายตัวต่อเนื่อง ทั้งเศรษฐกิจสหรัฐ ยุโรป ญี่ปุ่น และจีน ขณะที่การลงทุนในประเทศ โดยเฉพาะการลงทุนโครงสร้างพื้นฐาน และการบริโภคที่มีแรงส่งจากปี 2555
“ปีหน้าเศรษฐกิจโลกขยายตัวต่อเนื่อง เป็นผลดีกับการส่งออก ซึ่ง สศช.คาดว่าจะขยายตัวที่ 12.2% ส่วนในประเทศจะมีการลงทุนโครงสร้างพื้นฐาน เช่น การลงทุนระบบน้ำ การเร่งออกร่าง พ.ร.บ.ลงทุน 2 ล้านล้านบาท” นายอาคม กล่าว
การที่ สศช.มองเศรษฐกิจโลกปีหน้าในมุมบวก และคาดการณ์ว่าการส่งออกจะขยายตัวที่ 12.2% แต่ที่ประชุมคณะรัฐมนตรี (ครม.) ท้วงติงว่า ปีหน้าไม่รู้ว่าจะเกิดวิกฤตเศรษฐกิจกลางทางหรือไม่ จึงเห็นควรให้กำหนดเป้าหมายที่การส่งออกที่อัตรา 9% ซึ่ง สศช.เห็นว่าไม่น่ามีปัญหาอะไรที่รัฐบาลจะกำหนดเป้าหมายการส่งออกเช่นนั้น 
สำหรับการเพิ่มค่าจ้างขั้นต่ำทั่วประเทศ 300 บาททั่วประเทศ วันที่ 1 ม.ค. 2556 จะเพิ่มกำลังซื้อ และทำให้แรงงานได้รับค่าตอบแทนที่เป็นธรรม ส่วนผู้ประกอบการเอสเอ็มอีที่ได้รับผลกระทบ รัฐบาลก็มีมาตรการช่วยเหลือ เช่น การสร้างเทอร์มินอลทรัก และให้บริษัท ไปรษณีย์ไทย ที่จะลงทุนธุรกิจขนส่งสินค้า คิดค่าบริการในราคาพิเศษ
นายอาคม มั่นใจว่าจะไม่มีปรากฏการณ์แรงงานตกงานเป็นล้านคนจากการเพิ่มค่าจ้างขั้นต่ำ 300 บาทต่อวันแน่ เพราะขณะนี้อัตราการว่างงานต่ำมาก และแรงงานไร้ฝีมือมีทางเลือก แต่รัฐบาลต้องเพิ่มทักษะที่จำเป็น และคนงานต้องไม่เลือกงาน
ด้านศูนย์วิจัยมหาวิทยาลัยธุรกิจบัณฑิตย์ สำรวจความเห็นของผู้บริหารธุรกิจระหว่างวันที่ 25 พ.ย.20 ธ.ค. 2555 โดยมีกลุ่มตัวอย่างทั้งสิ้นจำนวน 251 ราย พบว่าอัตราการขยายตัวทางเศรษฐกิจโดยเฉลี่ยในปี 2556 อยู่ที่ 4.6% ดัชนีหุ้นตลาดหลักทรัพย์ต่ำสุดสูงสุด อยู่ระหว่าง 1,1781,412 จุด โดยกำไรของผู้ประกอบการจะเติบโตประมาณ 4% และประเทศที่นักธุรกิจวางแผนจะไปลงทุนมากที่สุดในปีหน้า ได้แก่ ลาว พม่า เวียดนาม กัมพูชา และจีน 
ธุรกิจที่คาดว่าจะเป็นดาวรุ่ง ได้แก่ ยานยนต์ เทคโนโลยีสารสนเทศและการสื่อสาร ธุรกิจการเงิน  อย่างไรก็ตาม การลดต้นทุนและการเพิ่มประสิทธิภาพการผลิต สะท้อนถึงความพยายามที่จะลดต้นทุนเพื่อรับมือกับค่าใช้จ่ายที่สูงขึ้น 
“ปี 2556 จะเป็นปีแห่งการแสวงหาโอกาสและการปรับตัวของธุรกิจไทย” ศูนย์วิจัยมหาวิทยาลัยธุรกิจบัณฑิตย์ สำรวจ